كيف الحال ابوفهد البارحه مريت بموقف طريف مع احد الاخوان بالماسنجر وحبيت أرويلك هالقصه أمس كان الجميع متخوف من السوق بيطلع ماهو طالع وكان هذا الشغل الشاغل للجميع فتحت الماسنجر ولقا واحد من الاخوان اللى من زمان مسكر ماسنجره فرحتبه وقعدت اسولف معه قلت وش عندك اليوم راز خشمك عند الماسنجر شرّاى ولاّبياع قال لا والله يالعفار ألا بياع وأبي أنحاش عندى سهم ناشب فى حلقى له شهور واليوم جاب راس مالى ويمكن انه يجيب مربح قليل وهذا ناطر المربح وفوق راس المال ببيع وكان السهم يابوفهد اثناء حديثنا على سعر الهاى والسوق على نهايته والرجال متوتر حتى كتاباته كلها اغلاط املائيه ويقط خيط وخيط المهم حطيت سهمه عندى على الاستريمر وقعدت اراقبه معه تفاجئنا ألا والسهم ينخرط الى تحت بسرعه مذهله وبدال ماكان راس المال سالم صار ينقص شوى شوى بعد صبر ايوب وطول انتظار الرجال انفعل قال تكفا يا العفار وش السواه واذا تبى الصراحه يابوفهد انا تلخبطت مادرى وش اقوله وكانت عبارتى بهذا الشكل لا يارجال خله يمكن يرد توحينى أقشطه والله يعوضك لا أصبر حطه على سعر راس مالك يمكن تجى ارباح سيسكو زينه ويطلع السوق أثناء كلامى هذا وأذا برجال يكتب بالماسنجر الحبحب عندنا ياولد على خمسه دولار على خمسه دولار الحبحب الزين عندنا ياولد قرب جاى قرب جاى أنا أستغربت منه وقعدت أضحك واحاول انى أكلمه عبر الهاتف ألا ان الرجال معطينى اشكل وكذلك أحاول انى أكتبله بالماسنجر لكن ايضا معطينى أشكل سكر السوق ولا ادرى عن صاحبنا باع ماباع ومن الصبح الساعه 9.5 دقيت عليه ولقيته صاحى سلمت عليه وقلتله أنت علامك البارح أشغلتنا عليك وش الحبحب اللى انت قاعد أتحرج عليه فى الوول ستريت ضحك ضحكه فيها مراره وحرقه يابوفهد قال لى أنا يوم شفت السهم قام يدحدر ماتمالكت نفسى ورحت وعرضته على سعر معين وكانت الكميه كبيره والناس ماهى راضيه تشترى كل شوى جاى واحد ولاقط 100 سهم والطيب فيهم يمر ويلقط 1000 وكنت ابى الكميه تخلص بسرعه قبل ماينزل السوق لانه يابوفهد كان يقول ان السوق بينزل والرجال كان متشائم خلقه المهم يقول وأنا فى هذه الحاله من الرعب ماقدرت أسيطر على نفسى ومرت فينى حاله صارت لى من زمان وأنا فى ريعان شبابى ( الكلام لصاحبنا) يقول أنى كنت أكد خط شقرا والسر وأنقل الحبحب من تلك المناطق الى الرياض على جمس ابوعبارتيين وكان شغلى بالايجار 120 ريال على النقله وفى يوم قردنى الله وقلت بشتغل لحسابى ورحت لواحد من اصحاب المزارع واخذت منه حمله ورحت فيها لسوق عتيقه وقعدت أحرج على الحبحب لكن الشريطيه الللى اهناك دقوا سوقى وأصبت بخساره يعنى يقول يالعفار راس المال يرجعلى لكن الخساره فالمشوار والتعب فرفضت ابيع حبت حبحب وقلت ياولد مالك ألا شارع أنكاس ببسط بذا الحبحب أذنه ينباع لكن المصيبه كانت اهناك لانه حرج على الحبحب بأقل من سعر المشترى نظرا للتنافس الموجود فى ذلك الشارع واهل الجموس كانو من صباح الله خير باسطين قبله وماكلين سوقه ويقول يابوفهد فى عرض سالفته انه ماينسى هالمشهد فى شارع أنكاس لما يمسك الحبحبه وهو راكب فوق الجمس ويصيح باعلى صوته الحبحب الزين عندى ياولد الحبحب الزين عندى ياولد قربوا جاى قربوا جاى على خمسه اريال ويطقطق على الحبحب فالمشهد هذا تكرر مع صاحبنا حيث ان السهم اللى شاريه كان عارضه بنفس القيمه خمسه دولار اللهم ان الاختلاف بسعر الصرف فقط فقام يطقطق بالكيبورد على خمسه دولار على خمسه دولار كأنه يبيع حبحب بدون شعور وقال لى هاذى السالفه يالعفار لاتعلم فيها ابوفهد قلت معصى والله لعلم ابوفهد يحط فيك قصيده وسلامتكم